O‘zbekistonda COVID-19 bo‘yicha Call-markazlarga murojaatlar soni 10 kunda ikki barobar oshdi

O‘zbekistonda koronavirus bo‘yicha tashkil qilingan Call-markazlarga murojaatlar keskin ko‘paydi. Bu haqda Sog‘liqni saqlash vazirligi matbuot xizmati xabar berdi.

Mamlakatda koronavirus tarqalishining oldini olish maqsadida 2020-yil martidan boshlab 1003 qisqa raqamli Call-markaz tashkil etilgan edi. Vazirlik ma’lumotiga ko‘ra, hozir bu yerda Toshkent davlat stomatologiya instituti bilan hamkorlikda 3 smenada ish olib borilmoqda.
2022-yilning 1—20-yanvar kunlari Call-markazga jami 14 112 ta murojaat kelib tushgan. Yangi yilning dastlabki 5 kunida o‘rtacha murojaatlar soni 300-400 tani tashkil etgan bo‘lsa, navbatdagi 5 kunda ketma-ket o‘sish kuzatilib, 478 tadan 761 tagacha yetgan. Shunday qilib, 1—10-yanvar kunlari Call-markaz dispetcherlari 4512 ta murojaatni qabul qilgan.
Yanvar oyining ikkinchi o‘n kunligidan boshlab esa bu ko‘rsatkichlar sezilarli darajada oshib, murojaatlar soni kuniga o‘rtacha 900-1000 taga yetgan. Natijada oyning ikkinchi o‘n kunligida jami 9600 ta murojaat kelib tushgan. Bu 1—10-yanvar kunlaridagi ko‘rsatkichga qiyoslaganda 2 barobardan ortiqdir.
Tahlillarning ko‘rsatishicha, Call-markazga qo‘ng‘iroq qiluvchilarning katta qismi koronavirusning yangi shtammi belgilari, uni davolash yo‘llariga oid savollar bilan murojaat etmoqda.
Eslatib o‘tamiz, O‘zbekistonda koronavirusning omikron shtammi 7-yanvar kuni aniqlangandi. Shundan buyon koronavirusga chalinganlar soni orta boshladi. Xususan, 22-yanvar kuni 1478 kishida kasallik tasdiqlanib, kunlik kasallanishlar soni bo‘yicha qatorasiga beshinchi kun antirekord qayd etildi. Mamlakatda pandemiya boshidan beri koronavirusga chalingani rasman tasdiqlanganlar soni esa 213 767 nafarga yetdi.
 Toshkentda tez yordam xizmatiga tushgan chaqiriqlar saralanib, ahvoli yengil bemorlarga poliklinikalar xizmat ko‘rsatadi — SSV